Það á enginn séns í þetta ofurteymi ! Og þó svo að Leðurblökumaðurinn eigi hugsanlega séns þá hækkar standardinn endalaust og Joss Whedon ( og Marvel - ) aðdáendur um allan heim hljóta að vera aumir í löppunum eftir að hafa hoppað svona mikið um af gleði . Íslendingar fengu að njóta The Avengers heilli viku á undan Bandaríkjamönnum , og á okkar litla landi hefur engin opnun á bíómynd verið jafnsterk . Opnunarhelgin vestanhafs virðist sömuleiðis hafa verið ansi tilkomumikil . Flestir bjuggust svosem við frábærri aðsókn , en fáir bjuggust við svona góðri aðsókn . Á þremur dögum ! Fyrr var það Harry Potter and the Deathly Hallows : Part 2 ( $169,2 milljónir ) sem átti stærstu opnunarhelgi allra tíma í bandaríkjunum , og The Dark Knight ( $158 millur ) þar áður . Hefnendurnir rústuðu þessum tölum og settu glænýtt met . Yfir helgina tóku þeir inn hvorki meira né minna en $200,3 milljónir . Sú tala fer hratt hækkandi , sem þýðir að framleiðendur Disney , aðstandendur Marvel-stúdíósins og Joss Whedon eru allir byrjaðir að fagna með handahlaupum og gleðitárum , svo eitthvað sé nefnt . Myndin er einnig búin að þéna yfir $600 milljónir á heimsvísu . Engin mynd hefur hins vegar nokkurn tímann verið svona fljót að skríða yfir 200 milljón dollara markið . Smátt og smátt byrjar Blaki að titra örlítið ( „ Performance anxiety “ væri skiljanleg tilfinning hjá Nolan á þessum tíma ) . Ætli Batman sé farinn að byrja að óttast óttann aftur ? The Avengers klifrar stöðugt hærra og hærra alls staðar í heiminum og er aldrei að vita hvar talan stoppar . Á Íslandi er myndin að fara langt fram úr væntingum í aðsókn , og er enn að seljast upp á kvöldsýningar . Undirritaður hefur heyrt starfsmenn bíóanna tala um að sjá sömu andlitin mæta á myndina oftar en einu sinni .